ครม. อนุมัติงบ 225 ล้านบาท ผลิตหน้ากากทางเลือก หรือหน้ากากผ้า 50 ล้านชิ้น แจกประชาชนทั่วประเทศ
ครม. อนุมัติงบ 225 ล้านบาท ผลิตหน้ากากทางเลือก หรือหน้ากากผ้า 50 ล้านชิ้น แจกประชาชนทั่วประเทศนางสาวรัชดา ธนาดิเรก รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรีมีมติเห็นชอบสนับสนุนงบกลางรายการเงินสำรองจ่ายเพื่อกรณีฉุกเฉินหรือจำเป็น ปี 2563 อนุมัติให้กับโครงการพลังคนไทยร่วมใจป้องกันโรคโควิด-19 วงเงิน 225 ล้านบาท เพื่อให้นำไปผลิตหน้ากากทางเลือก หรือหน้ากากผ้า จำนวน 50 ล้านชิ้น ซึ่งคิดเป็นต้นทุนชิ้นละ 4.50 บาท โดยมอบหมายให้กระทรวงมหาดไทยเป็นผู้รับผิดชอบและเร่งดำเนินการมอบหมายให้ประชาชนในท้องถิ่นที่ได้รับการอบรมจากเจ้าหน้าที่ อสม.แล้วเป็นผู้ผลิต ซึ่งจะทำให้หน้ากากผ้าที่ผลิตออกมาจะมีคุณสมบัติที่เพียงพอกับการป้องกันโรค และหากดำเนินการแล้วเสร็จจะเร่งแจกจ่ายให้กับประชาชนทั่วประเทศทันทีนอกจากนี้ ที่ประชุม ครม.ได้อนุมัติงบกลางประจำปี 2563 วงเงิน 1,233 ล้านบาท ตามที่กระทรวงสาธารณสุขเสนอ เพื่อนำไปดำเนินการเตรียมความพร้อมและป้องกันการแพร่ระบาดของโรคโควิด-19 ให้อยู่ในวงจำกัดไว้ที่ระยะที่สอง ในระหว่างเดือนมีนาคม-พฤษภาคมนี้ รวมถึงเตรียมมาตรการควบคุมและเฝ้าระวังและป้องกันการเข้าสู่ระยะที่สาม